গত শুক্রবার নারদ কাণ্ডে সিবিআই তদন্তের নির্দেশ দিয়েছে কলকাতা হাইকোর্ট। সপ্তাহের শুরুতেই সেই নির্দেশের বিরুদ্ধে সুপ্রিম কোর্টে আবেদন করেছেন তৃণমূলের নেতা-মন্ত্রীরা। কিন্তু আবেদনে আইনি কিছু ভুলত্রুটি থাকার জন্য তার দ্রুত শুনানির আবেদন করতে পারেননি তৃণমূল নেতাদের ও রাজ্য সরকারের আইনজীবীরা।
মঙ্গলবার দুপুর ২টোর সময়ে এই আবেদনগুলির মধ্যে অন্তত দু’টির শুনানি হওয়ার কথা সুপ্রিম কোর্টের প্রধান বিচারপতির এজলাসে। মূলত নিম্নলিখিত বিষয়গুলির উপরেই আবেদন করা হচ্ছে সুপ্রিম কোর্টে:
• নারদ স্টিং অপারেশনের ফুটেজে বেশিরভাগ নেতাকেই টাকা চাইতে দেখা যায়নি। বরং তাঁদের টাকা দেওয়া হয়েছিল ফুটেজে দেখতে পাওয়া ব্যক্তির তরফে। কোনও প্রতিশ্রুতির কথাও দেখা যাচ্ছে না।
• এই ফুটেজের ভিত্তিতে দুর্নীতি দমন আইনের ধারায় মামলা করা যায় না। তা করতে হলে যিনি ঘুষ দিচ্ছেন বলে দাবি করছেন, তিনিও দোষী।
আরও পড়ুন:—
নারদা তদন্তে সিবিআই রিপোর্ট তৈরি। বাজ ভেঙে পড়তে পারে তৃণমূল ভবনে
প্রভাবশালী-সঙ্গীদের ফুটেজ দেখিয়ে সিবিআইয়ের প্রশ্ন, কাউকে চেনেন কি?
• সিবিআইকে কোনওভাবে নিরপেক্ষ তদন্তকারী সংস্থা বলা যায় না। এর আগে সুপ্রিম কোর্টও সিবিআই-এর উপরে রাজনৈতিক প্রভাব থাকায় তাকে ‘খাঁচায় বন্দি তোতা’ বলেছিল। 
• একটি কেন্দ্রীয় সংস্থা একটি অঙ্গরাজ্যের মন্ত্রীর বিরুদ্ধে তদন্ত করলে তার প্রভাব কেন্দ্র-রাজ্য সম্পর্কে পড়তে পারে। তার থেকে রাজ্য পুলিশ তদন্ত করতে পারে।
• আপাতত হাইকোর্টের নির্দেশের উপরে স্থগিতাদেশ দেওয়া হোক। সিবিআই তদন্ত বন্ধ রাখা হোক। সব পক্ষের শুনানি করে সুপ্রিম কোর্ট তাদের রায় দিক। 
তবে এই যুক্তি আদালতের কাছে কতটা টিকবে, তা এখনই বলা সম্ভব নয়। তৃণমূল সূত্রের খবর, সুপ্রিম কোর্টের তিন নামজাদা আইনজীবী আদালতে তাদের নেতাদের হয়ে সওয়াল করবেন।